CELEX: 32013D0770
Language: lt
Date: 1387238400000
Title: 2013/770/ES: 2013 m. gruodžio 17 d. Komisijos įgyvendinimo sprendimas, kuriuo įsteigiama Vartotojų, sveikatos ir maisto programų vykdomoji įstaiga ir panaikinamas Sprendimas 2004/858/EB

18.12.2013   
            
            
               LT
            
            
               Europos Sąjungos oficialusis leidinys
            
            
               L 341/69
            
         KOMISIJOS ĮGYVENDINIMO SPRENDIMAS
   2013 m. gruodžio 17 d.
   kuriuo įsteigiama Vartotojų, sveikatos ir maisto programų vykdomoji įstaiga ir panaikinamas Sprendimas 2004/858/EB
   (2013/770/ES)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2002 m. gruodžio 19 d. Tarybos reglamentą (EB) Nr. 58/2003, nustatantį vykdomųjų įstaigų, kurioms pavedamos tam tikros Bendrijos programų valdymo užduotys, įstatus (1), ypač į jo 3 straipsnį,
   kadangi:
   
               (1)
            
            
               Reglamentu (EB) Nr. 58/2003 Komisijai suteikiama teisė perduoti įgaliojimus vykdomosioms įstaigoms jos vardu ir atsakomybe įgyvendinti Sąjungos programą ar projektą arba jų dalį;
            
         
               (2)
            
            
               pavedant vykdomosioms įstaigoms programos įgyvendinimo užduotis siekiama sudaryti sąlygas Komisijai didžiausią dėmesį skirti pagrindinei veiklai ir funkcijoms, kurių ji negali deleguoti trečiosioms šalims neperleisdama veiklos, kurią vykdo minėtos vykdomosios įstaigos, kontrolės ir galutinės atsakomybės už ją;
            
         
               (3)
            
            
               kad su programos įgyvendinimu susijusias užduotis būtų galima perduoti vykdomajai įstaigai, būtina aiškiai atskirti programavimo etapus, t. y. Komisijos atliekamą politiniais sumetimais grindžiamų sprendimų priėmimą turint plačią veiksmų laisvę, ir programos įgyvendinimą, kuris turėtų būti pavestas vykdomajai įstaigai;
            
         
               (4)
            
            
               Sprendimu 2004/858/EB (2) Komisija įsteigė Visuomenės sveikatos programos vykdomąją įstaigą (toliau – įstaiga) ir jai pavedė 2003 m. sausio 1 d. – 2008 m. gruodžio 31 d. valdyti Bendrijos veiksmų visuomenės sveikatos srityje programą, patvirtintą Europos Parlamento ir Tarybos sprendimu Nr. 1786/2002/EB (3);
            
         
               (5)
            
            
               vėliau Komisija kelis kartus keitė įstaigos įgaliojimus, kad įtrauktų naujų projektų ir programų valdymą. Komisijos sprendimu 2008/544/EB (4) Visuomenės sveikatos programos vykdomoji įstaiga pakeista Sveikatos ir vartotojų reikalų vykdomąja agentūra, jos veiklos laikotarpis pratęstas iki 2015 m. gruodžio 31 d. ir išplėsti įgaliojimai, kad būtų įtrauktas 2008–2013 m. visuomenės sveikatos programos, priimtos Europos Parlamento ir Tarybos sprendimu Nr. 1350/2007/EB (5), 2007–2013 m. vartotojų programos, priimtos Europos Parlamento ir Tarybos sprendimu Nr. 1926/2006/EB (6), ir mokymo apie maisto saugą priemonių, nustatytų Tarybos direktyva 2000/29/EB (7) ir Europos Parlamento ir Tarybos reglamentu (EB) Nr. 882/2004 (8), įgyvendinimas. Komisijos įgyvendinimo sprendimu 2012/740/ES (9) išplėsta įstaigos veiklos sritis ir į ją įtrauktos ne valstybėse narėse įgyvendinamos mokymo priemonės, jai taip pat pavesta valdyti mokymo apie maisto saugą priemones, nustatytas Komisijos sprendimu C(2012) 1548 (10) ir Europos Parlamento ir Tarybos reglamento (EB) Nr. 1905/2006 (11) 22 straipsnio 1 ir 3 dalimis. Komisija įstaigai taip pat pavedė administruoti Europos Parlamento ir Tarybos reglamentu (ES) Nr. 1025/2012 (12) grindžiamą susitarimą su Europos vartotojų atstovavimo standartizacijos srityje koordinavimo asociacija (ANEC);
            
         
               (6)
            
            
               Sprendimu 2004/858/EB įsteigta įstaiga įrodė esanti veiksminga ir efektyvi. Išorės konsultantai atliko Visuomenės sveikatos programos vykdomosios įstaigos (nuo 2008 m. liepos mėn. – Sveikatos ir vartotojų reikalų vykdomoji agentūra) tarpinį vertinimą. 2010 m. gruodžio mėn. galutinėje ataskaitoje nurodyta, kad Visuomenės sveikatos programos įgyvendinimo užduotis įstaiga galėtų vykdyti veiksmingiau, o bendrą minėtų Bendrijos programų ir priemonių valdymą turėtų užtikrinti Komisija;
            
         
               (7)
            
            
               2011 m. birželio 29 d. Komunikate „Strategijos „Europa 2020“ biudžetas“ (13) Komisija pasiūlė visapusiškiau naudotis vykdomųjų įstaigų paslaugomis įgyvendinant pagal kitą daugiametę finansinę programą vykdysimas Sąjungos programas;
            
         
               (8)
            
            
               pagal Reglamento (EB) Nr. 58/2003 3 straipsnio 1 dalį atlikus sąnaudų ir naudos analizę (14) padaryta išvada, kad pavesti įstaigai su Vartotojų programa, Visuomenės sveikatos programa ir mokymo apie maisto saugą priemonėmis susijusias programų įgyvendinimo užduotis būtų kokybiškai ir kiekybiškai gerokai naudingiau, palyginti su scenarijumi, jei visus naujų programų aspektus valdytų viena Komisija. Trys ankstesnes programas pratęsiančios programos atitinka dabartinius įstaigos įgaliojimus ir misiją ir yra dabar jos vykdomų veiksmų tąsa. Per kelerius metus išaugo įstaigos programų valdymo patirtis, įgūdžiai ir gebėjimai. Komisijai ir programos naudos gavėjams bus naudinga įstaigos sukaupta programų valdymo patirtis ir praktika ir su tuo susijęs didesnis našumas, visų pirma aukšta programos valdymo kokybė, paprastesnės procedūros ir kokybiškesnės paslaugos, t. y. greitesnis sutarčių sudarymas ir spartesnis atsiskaitymas. Ilgainiui įstaiga sukūrė veiksmingus būdus, kaip užtikrinti glaudžius ryšius su naudos gavėjais ir atkreipti visų dėmesį į Sąjungos remiamas atitinkamas programas. Programų valdymą perdavus įstaigai, programų, kurios jau perduotos įstaigai, naudos gavėjai ir visi suinteresuotieji subjektai būtų užtikrinti dėl veiklos tęstinumo. Taigi programų valdymo grąžinimas Komisijai turėtų neigiamą poveikį. Apskaičiuota, kad perleidus programos valdymą įstaigai 2014–2024 m. bus sutaupyta 14 mln. EUR, palyginti su scenarijumi, jei programą valdytų Komisija;
            
         
               (9)
            
            
               kad užtikrintų vykdomųjų įstaigų veiklos nuoseklumą, Komisija nustatydama naujus jų įgaliojimus, kiek įmanoma, padalijo veiklą pagal temines politikos sritis;
            
         
               (10)
            
            
               Sprendimu Nr. 1350/2007/EB priimtos 2008–2013 m. visuomenės sveikatos programos, Sprendimu Nr. 1926/2006/EB priimtos 2007–2013 m. vartotojų programos, Direktyva 2000/29/EB, Reglamentu (EB) Nr. 882/2004, Reglamentu (EB) Nr. 1905/2006 ir Sprendimu C(2012) 1548 nustatytų mokymo apie maisto saugą priemonių valdymas ir Reglamentu (ES) Nr. 1025/2012 grindžiamo susitarimo su ANEC administravimas (t. y. programos, kurias įstaiga jau įgyvendina), taip pat 2014–2020 m. vartotojų programos (15), 2014–2020 m. visuomenės sveikatos programos (16) ir Reglamentu (EB) Nr. 882/2004 bei Direktyva 2000/29/EB nustatytų mokymo apie maisto saugą priemonių valdymas apima techninių projektų, dėl kurių nereikia priimti politinių sprendimų, įgyvendinimą ir per visą projekto gyvavimo trukmę būtina aukšto lygio techninė ir finansinė kompetencija;
            
         
               (11)
            
            
               įstaiga turėtų būti atsakinga už administracinės ir logistinės paramos paslaugų teikimą, pirmiausia tais atvejais, kai tokių paramos paslaugų centralizavimas leistų papildomai sutaupyti ir užtikrintų masto ekonomiją;
            
         
               (12)
            
            
               kad būtų užtikrintas nuoseklus šio sprendimo ir susijusių programų įgyvendinimas tinkamu laiku, būtina užtikrinti, kad įstaiga su šių programų įgyvendinimu susijusias užduotis vykdytų nuo programų įsigaliojimo dienos su sąlyga, kad jos įsigalios;
            
         
               (13)
            
            
               reikėtų įsteigti Vartotojų, sveikatos ir maisto programų vykdomąją įstaigą. Ji turėtų pakeisti Sprendimu 2004/858/EB įsteigtą vykdomąją įstaigą ir perimti jos teises ir įsipareigojimus. Ji turėtų veikti laikydamasi Reglamente (EB) Nr. 58/2003 nustatytų bendrųjų įstatų;
            
         
               (14)
            
            
               todėl Sprendimas 2004/858/EB turėtų būti panaikintas ir išdėstytos pereinamojo laikotarpio nuostatos;
            
         
               (15)
            
            
               šiame sprendime nustatytos priemonės atitinka Vykdomųjų įstaigų komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Įsteigimas
   Įsteigiama 2014 m. sausio 1 d. – 2024 m. gruodžio 31 d. veiksianti Vartotojų, sveikatos ir maisto programų vykdomoji įstaiga (toliau – įstaiga), ji pakeičia Sprendimu 2004/858/EB įsteigtą vykdomąją įstaigą ir perima jos teises ir įsipareigojimus, o jos įstatai grindžiami Reglamentu (EB) Nr. 58/2003.
   2 straipsnis
   Vieta
   Įstaigos buveinė yra Liuksemburge.
   3 straipsnis
   Tikslai ir užduotys
   1.   Įstaigai pavedama įgyvendinti tam tikras dalis šių Sąjungos programų ir veiksmų:
   
               a)
            
            
               2014–2020 m. vartotojų programos;
            
         
               b)
            
            
               2014–2020 m. visuomenės sveikatos programos;
            
         
               c)
            
            
               mokymo apie maisto saugą priemonių, nustatytų Direktyva 2000/29/EB ir Reglamentu (EB) Nr. 882/2004.
            
         Pirmoji pastraipa taikoma nuo kiekvienos iš šių programų įsigaliojimo dienos su sąlyga, kad jos įsigalios.
   2.   Įstaigai pavedama įgyvendinti šias ankstesnes programas ir veiksmus:
   
               a)
            
            
               2007–2013 m. vartotojų programą;
            
         
               b)
            
            
               2008–2013 m. visuomenės sveikatos programą;
            
         
               c)
            
            
               mokymo apie maisto saugą priemones, nustatytas Direktyva 2000/29/EB, Reglamentu (EB) Nr. 882/2004, Reglamentu (EB) Nr. 1905/2006 ir Sprendimu C(2012) 1548;
            
         
               d)
            
            
               įstaiga administruoja Reglamentu (ES) Nr. 1025/2012 grindžiamą susitarimą su Europos vartotojų atstovavimo standartizacijos srityje koordinavimo asociacija (ANEC).
            
         3.   Įstaiga vykdo šias su 1 ir 2 dalyse minimų Sąjungos programų ir veiksmų dalių įgyvendinimu susijusias užduotis:
   
               a)
            
            
               valdo visus programos įgyvendinimo etapus arba jų dalį ir visus konkrečių projektų etapus arba jų dalį, remdamasi Komisijos priimtomis susijusiomis darbo programomis, jei įgaliojimų suteikimo akte Komisija tam suteikė reikiamus įgaliojimus;
            
         
               b)
            
            
               nustato biudžeto pajamų ir išlaidų vykdymo priemones ir įgyvendina visus programai valdyti būtinus veiksmus, jei įgaliojimų suteikimo akte Komisija tam suteikė reikiamus įgaliojimus;
            
         
               c)
            
            
               padeda įgyvendinti programą, jei įgaliojimų suteikimo akte Komisija tam suteikė reikiamus įgaliojimus.
            
         4.   Įstaiga gali būti atsakinga už administracinės ir logistinės paramos paslaugų teikimą programą įgyvendinančioms įstaigoms, jei taip nustatyta įgaliojimų suteikimo akte ir laikomasi tame akte nurodytų programų taikymo srities.
   4 straipsnis
   Skyrimo trukmė
   1.   Valdymo komiteto nariai skiriami dvejiems metams.
   2.   Direktorius skiriamas ketveriems metams.
   5 straipsnis
   Priežiūra ir ataskaitų teikimo reikalavimas
   Komisija prižiūri įstaigą, o ši, laikydamasi įgaliojimų suteikimo akte nustatytos tvarkos ir periodiškumo, reguliariai teikia jai pavestų programų ar jų dalių įgyvendinimo pažangos ataskaitą.
   6 straipsnis
   Veiklos biudžeto vykdymas
   Savo veiklos biudžetą įstaiga vykdo pagal Komisijos reglamento (EB) Nr. 1653/2004 (17) nuostatas.
   7 straipsnis
   Panaikinimas ir pereinamojo laikotarpio nuostatos
   1.   Sprendimas 2004/858/EB nuo 2014 m. sausio 1 d. panaikinamas. Nuorodos į panaikintą sprendimą laikomos nuorodomis į šį sprendimą.
   2.   Įstaiga laikoma Sprendimu 2004/858/EB įsteigtos vykdomosios įstaigos teisių perėmėja.
   3.   Nepažeidžiant komandiruotų pareigūnų kategorijos peržiūros, numatytos įgaliojimų perdavimo akte, nuostatų, šiuo sprendimu nedaroma įtakos įstaigos darbuotojų, įskaitant jos direktorių, teisėms ir pareigoms.
   8 straipsnis
   Įsigaliojimas
   Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.
   Jis taikomas nuo 2014 m. sausio 1 d.
   
      Priimta Briuselyje 2013 m. gruodžio 17 d.
      
         
            Komisijos vardu
         
         
            Pirmininkas
         
         José Manuel BARROSO
      
   
   
      (1)  OL L 11, 2003 1 16, p. 1.
   
      (2)  2004 m. gruodžio 15 d. Komisijos sprendimas 2004/858/EB, įsteigiantis, taikant Tarybos reglamentą (EB) Nr. 58/2003, vykdomąją įstaigą „Visuomenės sveikatos programos vykdomoji įstaiga“, atsakingą už Bendrijos veiksmų visuomenės sveikatos srityje valdymą (OL L 369, 2004 12 16, p. 73).
   
      (3)  2002 m. rugsėjo 23 d. Europos Parlamento ir Tarybos sprendimas Nr. 1786/2002/EB, patvirtinantis Bendrijos veiksmų visuomenės sveikatos srityje programą (2003–2008 m.) (OL L 271, 2002 10 9, p. 1).
   
      (4)  2008 m. birželio 20 d. Komisijos sprendimas 2008/544/EB, iš dalies keičiantis Sprendimą Nr. 2004/858/EB, siekiant Visuomenės sveikatos programos vykdomąją įstaigą pakeisti Sveikatos ir vartotojų reikalų vykdomąja agentūra (OL L 173, 2008 7 3, p. 27).
   
      (5)  2007 m. spalio 23 d. Europos Parlamento ir Tarybos sprendimas Nr. 1350/2007/EB dėl antrosios Bendrijos veiksmų programos sveikatos srityje (2008–2013 m.) (OL L 301, 2007 11 20, p. 3).
   
      (6)  2006 m. gruodžio 18 d. Europos Parlamento ir Tarybos sprendimas Nr. 1926/2006/EB dėl Bendrijos veiksmų programos vartotojų politikos srityje sukūrimo (2007–2013 m.) (OL L 404, 2006 12 30, p. 39).
   
      (7)  2000 m. gegužės 8 d. Tarybos direktyva 2000/29/EB dėl apsaugos priemonių nuo augalams ir augaliniams produktams kenksmingų organizmų įvežimo į Bendriją ir išplitimo joje (OL L 169, 2000 7 10, p. 1).
   
      (8)  2004 m. balandžio 29 d. Europos Parlamento ir Tarybos reglamentas (EB) Nr. 882/2004 dėl oficialios kontrolės, kuri atliekama siekiant užtikrinti, kad būtų įvertinama, ar laikomasi pašarus ir maistą reglamentuojančių teisės aktų, gyvūnų sveikatos ir gerovės taisyklių (OL L 165, 2004 4 30, p. 1).
   
      (9)  2012 m. lapkričio 29 d. Komisijos įgyvendinimo sprendimas 2012/740/ES, kuriuo iš dalies keičiamas Sprendimu 2008/544/EB iš dalies pakeistas Sprendimas 2004/858/EB, įsteigiantis, taikant Tarybos reglamentą (EB) Nr. 58/2003, Sveikatos ir vartotojų reikalų vykdomąją agentūrą (OL L 331, 2012 12 1, p. 50).
   
      (10)  2012 m. kovo 15 d. Komisijos sprendimas C(2012) 1548, kuriuo priimama 2012 m. darbo programa, prilygstanti išorės prekybos santykių, įskaitant patekimą į ne Europos Sąjungos valstybių narių rinkas ir su prekyba susijusios pagalbos iniciatyvas, projektų finansavimo sprendimui.
   
      (11)  2006 m. gruodžio 18 d. Europos Parlamento ir Tarybos reglamentas (EB) Nr. 1905/2006, nustatantis vystomojo bendradarbiavimo finansinę priemonę (OL L 378, 2006 12 27, p. 41).
   
      (12)  2012 m. spalio 25 d. Europos Parlamento ir Tarybos reglamentas (ES) Nr. 1025/2012 dėl Europos standartizacijos, kuriuo iš dalies keičiamos Tarybos direktyvos 89/686/EEB ir 93/15/EEB ir Europos Parlamento ir Tarybos direktyvos 94/9/EB, 94/25/EB, 95/16/EB, 97/23/EB, 98/34/EB, 2004/22/EB, 2007/23/EB, 2009/23/EB ir 2009/105/EB ir panaikinamas Tarybos sprendimas 87/95/EEB ir Europos Parlamento ir Tarybos sprendimas Nr. 1673/2006/EB (OL L 316, 2012 11 14, p. 12).
   
      (13)  Komisijos komunikatas Europos Parlamentui, Tarybai, Europos ekonomikos ir socialinių reikalų komitetui ir Regionų komitetui „Strategijos „Europa 2020“ biudžetas“, COM(2011) 500 galutinis.
   
      (14)  Sąjungos programų įgyvendinimo 2014–2020 m. tam tikrų užduočių perdavimo vykdomosioms įstaigoms sąnaudų ir naudos analizė (2013 m. rugpjūčio 19 d. Galutinė ataskaita).
   
      (15)  2011 m. lapkričio 9 d. Komisijos pasiūlymas COM(2011) 707 dėl Europos Parlamento ir Tarybos reglamento dėl Vartotojų programos 2014–2020 m.
   
      (16)  2011 m. lapkričio 9 d. Komisijos pasiūlymas COM(2011) 709 dėl Europos Parlamento ir Tarybos reglamento, kuriuo patvirtinama trečioji daugiametė ES sveikatos srities veiksmų 2014–2020 m. programa „Sveikata ekonomikos augimui skatinti“.
   
      (17)  2004 m. rugsėjo 21 d. Komisijos reglamentas (EB) Nr. 1653/2004, nustatantis vykdomųjų agentūrų standartinį finansinį reglamentą, taikant Tarybos reglamentą (EB) Nr. 58/2003, nustatantį vykdomųjų įstaigų, kurioms pavedamos tam tikros Bendrijos programų valdymo užduotys, įstatus (OL L 297, 2004 9 22, p. 6).